Ufahamu

Utunzaji wa mazingira ni jambo ambalo sharti lishughulikiwe kote. Hata hivyo, licha ya juhudi za serikali na mashirika yasiyo ya kiserikali kuwahimiza wananchi kuyalinda mazingira yao, inasikitisha kuona kwamba baadhi ya watu wametia masikio yao nta. Hawa ni wale wanaoboronga mazingira yao kila uchao huku wakitarajia serikali iuchukue mzigo huu kikamilifu.

Ni ukweli usiopingika kwamba asasi zinazohusika na uhifadhi wa mazingira zimelegea kwa njia moja au nyingine. Lakini lazima tujue kuwa wanaohasirika zaidi ni sisi wenyewe. Ukitupa taka kidogo mahali nami nitupe zangu, matokeo yatakuwa mabiwi katika eneo zima. Ajabu ni kuwa hakuna anayeona mchango wake katika uchafuzi huu.

Zamani maeneo ya mashambani yalivutia sana kutokana na miti ya kijani iliyovavagaa kote. Hewa ya huko ilikuwa burudani tosha ambapo waliostakimu mijini walipenda kupitisha likizo zao. Siku hizi hali ni kinyume kabisa. Ukizuru huko utapokelewa na mchanga tifutifu kwani miti haipo tena. Mingi imekatwa ili kupata kuni, makaa au mbao za matumizi mbalimbali. Matokeo ya haya yote ni kuwa hali ya anga haitabiriki tena. Hata mvua ambayo ni tegemeo la wakulima wengi imeadimika kama wali wa daku.

Mazingira yasipotunzwa, wadudu kama nzi na mbu, pamoja na wanyama waharibifu hupata nafasi murua ya kuzaana kwa wingi. Hawa nao hawachangii kwa kuharibu rasilimali zetu tu bali pia baadhi yao husambaza magonjwa hatari kwa binadamu na mifugo. Watu wengi wamejifilisi rasilimali zao kwa kutibu ndwele ambazo wangejiepushia kwa kudumisha usafi katika mazingira yao.

Vijana ndio nguzo ya taifa hili. Wakiwajibika ipasavyo, tunaweza kulisafisha taifa letu liwe la kuhusudiwa na wengi. Mathalani, kwa kutumia elimu wanayopewa katika shule na vyuo vya ufundi, wanaweza kutumia baadhi ya taka kuundia bidhaa zitakazouzwa na kuwakidhia mahitaji yao. Taka kama vile vyuma, sandarusi na vifaa vya kielektroniki zitafaa sana katika kuyafanikisha haya.

Halikadhalika, taka zinazooza kama vile uchafu wa jikoni zinaweza kurutubisha vishamba vidogovidogo watakavyoanzisha wanafunzi shuleni. Hapa panaweza kukuzwa matunda na mboga ambazo zitatumika mumo humo shuleni au hata kuuzwa na kuleta kipato.

Janga la uchafuzi wa mazingira linatuathiri sote, si wakubwa si wadogo, si wakwasi si wakata. Hatuwezi kuachia serikali peke yake jukumu hili kwani kinga na kinga ndipo moto uwakapo. Ni vyema kujiuliza "Mimi binafsi nimetoa mchango upi katika uhifadhi wa mazingira?